b'\n_START_ARTICLE_\nJavna pot\n_START_PARAGRAPH_\nJavna pot je ob\xc4\x8dinska javna cesta, ki ne izpolnjuje meril za kategorizacijo med lokalne ceste in je namenjena navezovanju prometa na javne ceste enake ali vi\xc5\xa1je kategorije. Namenjene so povezovanju naselij ali delov naselij, ki nimajo uvedenega uli\xc4\x8dnega sistema ali so namenjene samo dolo\xc4\x8denim vrstam udele\xc5\xbeencev v prometu (krajevne ceste in poti, va\xc5\xa1ke ceste in poti, ulice, stanovanjske ceste, industrijske ceste in druge dostopne ceste, poti za pe\xc5\xa1ce, kolesarje, jezdece, gonja\xc4\x8de in podobne). Taka javna pot mora biti ozna\xc4\x8dena s predpisano prometno signalizacijo in prometno opremo.\n_START_SECTION_\nZna\xc4\x8dilnosti\n_START_PARAGRAPH_\nGlede na vrsto terena po katerem potekajo javne poti so zanje predvidene ra\xc4\x8dunske hitrosti od 30 do 40 km/h. Najve\xc4\x8dji dopustni vzdol\xc5\xbeni nagibi so lahko 12% in ve\xc4\x8d. \xc5\xa0irina voznega pasu bi naj bila 2,5 m. Vse to seveda velja ko na\xc4\x8drtujemo novo cesto ali jo \xc5\xbeelimo ustrezno rekonstruirati. Vsekakor pa velja, da so elementi javne poti odvisni od strukture in obsega obstoje\xc4\x8dega in planiranega prometa._NEWLINE_Varovalni pas ob\xc4\x8dinske ceste se meri od zunanjega roba cestnega sveta v smeri pre\xc4\x8dne in vzdol\xc5\xbene osi, pri premostitvenih objektih pa od tlorisne projekcije najbolj izpostavljenih robov objekta na zemlji\xc5\xa1\xc4\x8de ter zna\xc5\xa1a pri javnih poteh najve\xc4\x8d 5 metrov. Varovalni pas pomeni omejeno rabo prostora. Za poseg vanj je potrebno soglasje upravljavca ceste.'